Folketing
2000-03-14

Ja, der er åbenbart flere partier til den ene side og til den anden side, for hvem det er meget magtpåliggende at misforstå Enhedslistens intentioner så meget, som det overhovedet kan lade sig gøre. Og det tager jeg egentlig som en bekræftelse på, at det forslag, vi har fremsat, faktisk ligger lige nøjagtigt dér, hvor det skal ligge. Nu siger hr. Kristian Thulesen Dahl, at vi vil holde hånden over regeringen. Jeg sagde i går - og jeg tror, det også blev vist i en af tv-aviserne - at her er tale om en beretning, som gør, at hvis statsministeren ikke efterlever den, så vælter han. Det sagde jeg til pressen i går, og det siger jeg her i Folketingssalen i dag, og det kalder jeg ikke at holde hånden over nogen regering. Og så vil jeg gerne understrege det, at hr. Thulesen Dahl ikke mente, at der var tale om dansk enegang i Dansk Folkepartis forslag. Nuvel, men der var i hvert fald tale om en fuldstændig ophævelse af sanktionerne uden at sætte noget som helst i stedet, dvs. reelt en støtteerklæring til Jörg Haiders såkaldte Frihedsparti i Østrig, og en sådan støtteerklæring vil Enhedslisten naturligvis ikke medvirke til. Det håber jeg heller ikke at et flertal her i salen vil.